<classify> WANAFUNZI wa shule za msingi na sekondari wapatao 304 wamekatisha masomo yao kutokana na mimba ndani ya kipindi cha miezi 12 mkoani Dodoma.Hayo yamebainishwa na Ofisa Elimu Mkoa wa Dodoma, Maria Lyimo wakati wa kuwasilisha taarifa ya maendeleo mkoa na hatua za kuinua ufaulu na nafasi ya mkoa kwenye Kikao cha Kamati ya Ushauri ya Mkoa RCC.Lyimo alisema mimba kwa wanafunzi ni moja ya changamoto zinazokabili maendeleo ya elimu mkoani Dodoma na kuwa kuanzia Januari hadi Desemba mwaka huu, wanafuzi 67 wa shule za msingi na 237 wa sekondari wameachishwa masomo kutokana na kupata mimba.Alisema changamoto nyingine ni utoro wa wanafunzi.Akitolea mfano, Lyimo alisema asilimia saba ya wanafunzi wa shule za msingi kuanzia darasa la kwanza hadi la saba na asilimia sita ya wanafunzi wa sekondari kuanzia kidato cha kwanza hadi cha nne wamekosa masomo kuanzia Januari hadi Desemba kwa mwaka huu kutokana na utoro.Katika kukabiliana na tatizo la mimba na utoro, alisema wameweka mkakati wa kudhibiti hali hiyo kwenye ngazi ya halmashauri kwa kuwashirikisha wakurugenzi wa halmashauri, wakuu wa wilaya na vyombo vya usalama katika kuchukua hatua kwa wakati na kuzingatia sheria.Akitolea mfano walivyojifunza kwa mikoa ya Arusha na Kilimanjaro, amesema mikoa hiyo utoro unadhibitiwa na ofisi ya mkuu wa wilaya kwa kuwahusisha na kuwatumia maofisa tarafa na watendaji wa kata na walimu wakuu.Kwa upande wa Dodoma kushughulikia changamoto hiyo sio wa kuridhisha, kwa mfano mwaka huu katika shule za sekondari mimba 237 zimeripotiwa, 155 zipo ngazi ya kata, 68 zipo polisi na 11 zipo mahakamani na ni kesi tatu tu za mimba zilizotolewa hukumu, hii inaashiria kuna ulegevu katika ushughulikiaji wa kesi za mimba hivyo kusababisha wanafunzi wengi wa kike kuachishwa shule, amesema.Alisema mpango wa Mkoa wa Dodoma kwa mwaka 2020 ni kufaulisha wanafunzi kwa asilimia 90 kutoka asilimia 74.69 ya mwaka 2019 kwa mitihani ya shule za msingi, kidato cha nne kwa zaidi ya asilimia 50 kwa daraja la I-III na kidato cha sita ufaulu wa asilimia 100 kwa wanafunzi kupata daraja la I-III.Aidha, Kamati ya RCC kwa kauli moja ilipitisha azimio la kuundwa kamati ya mkoa ya kufuatilia maendeleo ya elimu kwa mkoa mzima.  <topic>: kitaifa 